Маҳбас

Маҳбас (ҳабсхона, маҳкама, зиндон) — ҷоест, ки дар он шахсоне, ки барои ҷиноятҳои махсусан вазнин ба муҳлати зиёда аз даҳ сол ба маҳрум сохтан аз озодӣ ва ё дар ҳолатҳои ретсидиви махсусан хавфнок маҳкум шудаанд, қисми муҳлати ҷазои таъйиншуда, вале на зиёда аз панҷ соли онро адо мекунанд, инчунин маҳкумшудагоне, ки ба маҳбас барои вайрон кардани тартиби муқарраргардидаи адои ҷазо дар колонияҳои ислоҳии низомҳои умумӣ, пурзӯр, сахт ва махсус ба мӯхдати то се сол гузаронида шудаанд, нигоҳ дошта мешаванд. Дар маҳбасҳо низомҳои умумӣ ва сахт муқаррар карда мешаванд. Дар низоми сахт маҳкумшудагоне, ки ба ҳамин маҳбасҳо дохил шудаанд ва маҳкумшудагоне, ки аз низоми умумӣ гузаронида шудаанд, нигоҳ дошта мешаванд. Маҳкумшудагон дар маҳбас дар камераҳои умумии қулфшаванда нигоҳ дошта мешаванд. Дар ҳолатҳои зарурӣ бо қарори асосноки сардори маҳбас ва розигии прокурори дахлдор маҳкумшудагон метавонацц дар камераҳои яккаса нигоҳ дошта шаванд. Инчунин дар алоҳидагӣ ва аз якдигар ҷудо маҳкумшудагони зерин нигоҳ дошта мешаванд: маҳкумшудагоне, ки аз колонияҳои ислоҳӣ гузаронида шудаанд; маҳкумшудагоне, ки дар маҳбас барои иҷрои корҳои хидматрасонии хоҷагӣ мононда шудаанд. Гаштугузори маҳкумшудагоне, ки дар маҳбас нигоҳ дошта мешаванд, тибқи нақша, рӯзона, дар фазои кушод, дар қисми махсус таҷҳизонидашудаи ҳудуди маҳбас, ҳар як камера дар алоҳидагӣ гузаронида мешавад. Ба маҳкумшудагоне, ки дар маҳбаси низоми умумй мебошанд, иҷозат дода мешавад, ки: маблағи дар ҳисобномаҳои шахсӣ доштаашонро барои хариди озуқаворӣ ва маводи мавриди ниёз бе маҳдудият харҷ намоянд; дар тӯли сол ду мулоқоти кӯтоҳмуддат ва ду мулоқоти дарозмуддат дошта бошанд; бе маҳдудият фиристода, дастовез ва баста гиранд; аз гаштугузори ҳамарӯза бо давомнокии ду соат истифода баранд. Ба маҳкумшудагоне, ки дар маҳбас дар низоми сахт қарор доранд, иҷозат дода мешавад, ки: барои харидории озуқаворӣ ва маводи мавриди ниёз маблағи дар ҳисобномаҳои шахсӣ доштаашонро бе маҳдудият харҷ намоянд; бе маҳдудият фиристода, дастовез ва баста гиранд; дар тӯли сол ду мулоқоти кӯтоҳмуддат дошта бошанд; аз гаштугузори ҳамарӯза бо давомнокии як соат истифода баранд. Нигаред низ Зиндон Маҳбус Маркази ислоҳӣ Эзоҳ